khistorydata/jeongjo-sjw-relations huggingface dataset:
정조 19년 · 목
大司憲李在學執義崔獻重掌令洪受浩李心傳持平洪秀晚李允行啓言嘻噫痛矣鄭東浚之罪可勝誅哉本以憸邪奸譎之性濟之縱恣濫猾之習事君而乍陰乍陽貪權而患得患失假托疾病而行止極其閃忽竊弄威福而氣勢轉益熾張鉗制一世之口舌輦輸八路之貨賄朝野目之以凶國之人親族指之以亡家之子罪稔惡積厥惟久矣而此於渠猶屬細故最所絕憤而極痛者卽誣我聖躬也渠之頂踵毛髮罔非恩造則苟有一分秉彝固當生死向國而梟音難化獍毒愈甚營爲未充於壑慾則乃蓄怨懟之心情狀莫逃於淵鑑則漸生背馳之計晝宵揣摩惟以譸張擅弄爲事政令施措之允合天理而無不詆毀之用捨黜陟之皆出造化而隱然籍賣之做出奬用者必死罪斥者必生之說使淸朝搢紳之列皆懷疑懼之心逆如善復凶如時偉而或謂之官太高而至死或謂之勢所歸而見忤乃以懲討之義歸諸疑眩之案至於一二大臣之曲加生成者亦謂之疑而欲除朝廷饋問之厚風謂不可以上聞朋儕過從之常事謂不可以登徹靑衣之典章可考而肆發凶言紫禁之深嚴何如而敢爲何察凡係聖上之動靜事爲無不指無而謂有以實而爲虛言言而曰聖意如此事事而曰上敎如彼渠旣自處以貴近故一世之人瓦相傳訛駸駸至於聖誣之莫可卞明人心之莫可曉譬卽此罪惡萬戮而猶不可贖矣國家何負於渠而窮凶極惡乃至於此也聲討之尺疏峻發凶慝之情節畢露而忽地徑斃眞贓益驗若以鬼誅之先及反忽王章之亟施則聖誣何以夬卞人心何以底定乎請鄭東浚追奪官爵敎以僉知權裕初疏之批言之悉矣無罪則共享樂利有罪則隨罪勘斷以渠近密之蹤取此聲討之論所以致此可謂萬死難贖收其職牒燒火以爲爲人臣懷二心者之戒
정조 19년 · 강
諫院請鄭東浚爲先追奪官爵賜批
정조 19년 · 목
大司諫徐邁修司諫魚錫鹷獻納申▣正言李重蓮沈鎜啓言云云敎以已從憲啓矣
정조 19년 · 강
憲臺請寢金吾赦單中諸罪人疏放抹去之命從之
정조 19년 · 목
大司憲李在學執義崔獻重掌令洪受浩李心傳持平洪秀晚李允行啓言國之所以爲國惟義理與隄防而近年以來義理漸晦隄防不嚴至於今番赦典處分而蕩然無餘矣此下五十九字墨抹以下或放釋或抹去有若尋常罪犯之遇赦疏決者然殿下何爲而有此萬萬過中之擧也國是由是而不明民心由是而靡定此下二十一字墨抹以下請還寢金吾赦單中諸罪人疏放抹去之命敎以俾伸公議未必不爲究竟法依啓
정조 19년 · 목
在學啓言吳翼煥將取姑與之說實與鄭東浚矯誣之罪一串貫來東浚雖已徑斃而窮覈其情節尙有翼煥在耳言未畢予曰赦單中提出名字已有飭諭則又何敢云爾仍命遞差
정조 19년 · 강
大司諫徐邁修請反一初之政以光聖德挽世道賜批
정조 19년 · 목
邁修啓言以我殿下二紀之治反顧一初之政不啻魏徵之十漸賈誼之六歎矣殿下嘗斥戚倖而今日朝廷反讓於戚倖之用事殿下嘗遠宦妾而今日風俗有愧於宦妾之求媚雖無權奸之可言而狐鼠之竇穴自穿雖無威福之下移而蛇蚓之盤結莫解凶竪竊弄群聽熒惑聖德之貽累非一二計世道之受汚殆千萬歧物態日趨虛僞人心日就誑疑將無作有倚假幻眞城市之回夜爲晝便作籍口閭巷之左餐右粥至謂徹聰如是以往將作何許世界乎以殿下明聖穆然深省竊恐丙枕明發而開回悟之端矣此是更端謀始之一大機會請愼終如初以爲光聖德挽世道之方敎以言言切實可謂不負所知當留意矣
정조 19년 · 강
大司諫徐邁修都承旨沈煥之請收諸般禁令不允
정조 19년 · 목
邁修啓言言路之不闢實爲當今之痼弊雖側席而求之虛心而納之難保疏遠之畢達闕遺之皆聞況殿下於近日以來見言者之有不槪於聖心者則輒設禁令繼而下不忍聞不敢承之敎天經地義之不容隳壞者以此而禁之君讎國賊之在所討復者以此而禁之以爲禦衆口箝一世之資於是乎懦者恇㥘而怵畏巧者從以爲之辭曰吾所言者雖是撑天亘宙之大義理而今玆禁令亦非臣子一刻承聞者轉相告戒較量推度義理湮塞是非紊亂將使國不國而人不人夫止亂息邪之謂禁而今也則不然讎賊共戴而禁不得討罪忠讜齎憤而禁不得出言曾謂殿下學問之高明從諫弗咈而乃有此萬萬過中之擧耶請還收諸般禁令以爲靖世道開言路之方敎以設禁豈樂爲不得已也○煥之啓言臣待罪喉院遵奉禁條不敢違越凡三司討逆之章以罪人姓名書呈者輒皆退斥有若以壅蔽爲能雖有譏詈本院者或恬然坐受無愧而彼三司之臣亦以其言之得徹宸聽自以爲幸遂於大懲討大義理所關處不敢拈出罪人之爲某爲某作一諱姓慝名之章囫圇說去苟且彌綸只如塞責而止者則喉院亦相顧而喜曰若是然後可以無事始許呼呈或有批或無批而院以爲例臺不爲恥此今日之痼弊也夫國家之置喉院三司者其義須如是而喉院三司之所以事殿下者其義亦須如是耶天下之事不誠不仁孰大於是而習俗膠痼義理湮晦以致國綱之日頹世道之日卑而末流之弊將至於無國而不可捄正甚可懼矣伏願殿下穆然深思亟收喉院所在諸條禁言之令以光聖德以幸國事敎曰言雖不可謂非亦不得已之事也
정조 19년 · 강
大司諫徐邁修論左議政金履素右議政李秉模請愼置相賜批
정조 19년 · 목
邁修啓言世道乖謬民志陷溺言念今日之國勢若蹈虎尾稅駕無地此誠忠臣志士痛哭流涕之時也苟使輔弼之地能盡承佐之責則朝廷之恬嬉風俗之頹敗豈或至此而中書一步便爲養閑前席六對不過隨例首揆則爲國耇成只以大綱委攬不可以庶務相煩而左右相則自被簡擢宜思淬礪以酬知遇之隆而秉軸之後一無猷爲坐視岌嶪之危不念擔着之重以至至尊獨憂百隸俱懈臣竊爲慨然也請殿下克軫備官之戒益愼置相之方敎以所奏是矣
정조 19년 · 강
司諫魚錫齡請懲貪之典勿拘大吏另行懲創從之
정조 19년 · 목
錫齡啓言懲貪有國先務殿下光御之初處分赫然爲監司守令者不敢一毫染指而民蒙實惠矣十數年來一切相反若有攀援勢利之力則全不顧忌恣行不法爭取王氏之阿堵甘犯楊傳之四知馬斃車折都聚一室而聽間則起疑於無疑傳說則其然而豈然殆若伏莽之戒隱藪之物人莫敢指斥言念及此寧不髮竪而膽掉若其一二懲貪之典除非墻壁無依之殘弁必是償命無人之冷蔭刑政倒置物情憤惋請勿拘大吏另行懲創俾惠澤及民中外解惑從之
정조 19년 · 강
司諫魚錫齡請削前吏曹判書李致中前兵曹判書具庠職從之
정조 19년 · 목
錫齡啓言有國所重銓選是已而昨冬大政東銓則注措不公偏陂難掩西銓則貨賄盈門韎韋解體公議益憤物情尙駭請前吏曹判書李致中前兵曹判書具庠竝削職從之
정조 19년 · 강
執義崔獻重請削鄭昌順職司諫魚錫齡請改正昌順銓衡文任望不允
정조 19년 · 목
獻重啓言權裕再疏鄭昌順三字明入其中而入啓之後刀擦墨抹頒布之本無痕沒跡殿下雖急於庇覆豈可於公車文字刪削句語不念國體之有損後弊之無窮乎昌順附麗奸賊恣其毒性潛構暗煽最稱腹心奸賊以下十七字墨抹以下如此㦧慝之類不可掩置之於搢紳之列請鄭昌順爲先施以削職之典不允○錫齡啓言前判書鄭昌順本以蛇虺之性挾其穿窬之智暗地情跡不出於依附權倖滿腔揣摩惟急於陷害善良是所謂開國承家小人勿用者也請鄭昌順銓衡文任之望竝改正敎以與兩銓長官師相規之語有間不允
정조 19년 · 강
執義崔獻重請懋省察克治之工屛滌邪翳澄淸泥滓以光聖德靖世道賜批
정조 19년 · 목
獻重啓言今日朝參卽我殿下光御二十年月正大朝會也天時屆轉移之機人心屬懲創之會此正警惕淬勵大奮發大振作之日也殿下臨御以來治法政謨皆以誠信爲務公正爲本使民日遷善而不知是宜孚感之效可及豚魚而噫彼奸邪不逞之種暗地糾結盜弄威權忍負推心置腹之隆恩異渥敢售搖手瞬目之奸情慝態欲張聲勢則籍賣成習欲寵貨利則憑托多端或巧於闚覘而匿影眩惑或急於承望而恣意舞弄端倪莫詰詿誤轉甚凡在薦紳夫孰有聽信然疑者而閭巷之煽動人心難保其必無凶徒之譸張誑惑此誠我殿下備嘗艱險於幾年春宮者而豈料大明中天之後魑魅鬼蜮之徒復踵前習一如向日之爲也然而渠輩則穩享榮利聖躬則積受誣汚爲今日臣子腐心痛骨如不欲生政在於此而此輩之馴致此境苟求其咎亦由於我殿下任用之不審駕御之失宜便佞側媚則意其有婦寺之小忠煦濡㴠育則冀其如龍蛇之或變乾斷不揮堅氷已凝臣竊以爲我殿下本源上工夫猶有未至其于聽納應接之際不免爲私意所牽宵小之類得以投間抵隙也頃日批旨中卽予反省之敎此誠聖人不遠復之會請繼自今益懋省察克治之工屛滌邪翳澄淸泥滓以光聖德以靖世道敎以言甚切實當體念矣
정조 19년 · 강
執義崔顯重請徐鼎修施以屛裔之典賜批顯重引避命勿辭亦勿退待尋命原啓留中
정조 19년 · 목
顯重啓言云云敎以自劾則豈或謂含默疏卞則亦可謂申暴此而執言近於驅勒況必欲全保曲費造化之餘又發此啓萬萬乖當矣又啓言臣昨往江郊除旨忽下繼以召牌儼臨日已迫昏家人未及斡施遽懸在外臣聞此報待城門蒼黃入來則朝參有命冒沒登筵昨夕稱外今䁱出肅雖緣事勢之巧湊其爲義分之悚懍已無可言而及論徐鼎修事不惟不賜允從乃及以乖當驅勒爲敎臣滿心惶恧無地自容噫鼎修之名旣登簡書其曰中路歸正則中路以前其陷溺於奸賊有不可掩而臣之所論初非別般罪名之構成勒加臣則自以爲得當而緣臣誠淺不能見孚於君父由前由後有不敢一刻晏然於臺次請命遞斥敎以自劾者謂之陷溺非卒當乎卞明者謂之不掩亦可乎今當淬礪之會宜念精白之道而言之若是噴▣是豈成說姑爲勿辭亦勿退待○敎曰重臣徐鼎修事啓語以臺臣起伏之處稍遠只聞其槪略加措語賜批矣今見書入之擧條甚不稱當此而循例啓下是豈保全終始之意乎更當下敎原啓姑爲留中
정조 19년 · 강
持平李允行請權裕疏後不言三司執義崔烜姜文會掌令鄭毅祚持平柳憲周大司諫朴基正司諫崔獻重鄭景祚獻納尹行直正言張錫胤金熙華申絢校理鄭東觀尹序東張至顯副校理洪秀晚李貞運修撰鄭履綏金熙朝李遇濟副修撰朴吉源徐有鍊竝施譴削之典從之
정조 19년 · 목
允行啓言僉知權裕疏中卞聖誣三字在人臣之道其所卞明不司一刻少緩而伊時處三司之列者玩愒度日嘿無一言分義所在萬萬寒心請不言三司竝施譴削之典從之○敎曰三司現告中應在鄕而上京者衆所共知情勢而近始甄復者老病者竝拔
정조 19년 · 강
獻納申▣請前校理安策前修撰高宅謙竝刊正三司之望命策削職宅謙罷職
정조 19년 · 목
▣啓言我聖上宵旰一念靡不用極於發賑蠲減之政旣以拯濟之策詢于廟堂復以民瘼問于中外彼言責者固當奉承聖意各陳恤民之方而伏見校理安策疏則有曰賑恤有弊又曰使守土之臣預立法禁痛治流丏此所謂一言喪邦者也渠雖曰以還賑飢貽弊於農民而彼流丏之民獨非殿下之農民乎今冬則猶有糟糠可食明春則稍實邑外無論班族與庶人等是飢民耳非賑則將盡爲流丏若如策言停其賑還而流丏之三四人以上閭里乞食者竝抵罪嚴治則是將驅半國之民轉于溝壑策之罪不容誅也修撰高宅謙以遐鄕賤踪爲人巽軟全沒知識而寵置三司之列者特恩故也別諭之下渠當竭蹶上來詳陳民情以爲圖報之計而其所陳達橫說竪說初無一言之可觀末乃以蠲減太過等說登諸章奏有若沮害聖德者然不可以無知無覺置之請前校理安策前修撰高宅謙竝命刊正勿復擬望於三司之職敎以言之不審已知之安策削職高宅謙罷職
정조 19년 · 강
命持平洪秀晚拿問尋從獻納申▣啓加㢮遠竄之典執義崔獻重請以秀晚所加律移施于▣命竝勿論
정조 19년 · 목
秀晩進前請覈吳翼煥之罪未及畢說予曰昨旣違召今又何心入來陳啓乎仍命爲先拿處▣啓言言路者國之元氣也今番權裕之請討東浚一疏實由我聖上疏釋吳益煥之盛典一脈元氣不泯於培養之中有此盡言之風從此以後聖朝之言路不患不開而彼洪秀晩者敢斥翼煥不遺餘力而復欲置之死地而後已彼秀晩者實欲沮戲我聖上培養元氣之聖德者也秀晩之罪斬亦可也請持平洪秀晩特施遠竄之與敎以下語雖過洪秀晩之擧措則駭然依啓○獻重啓言吳翼煥將取姑與之說此實誣聖躬之根柢其與奸賊之譸張凶言一串貫來今此諸臺之欲卞聖誣先討翼煥此誠天彝之所同得臣分之所當然而噫彼申▣抑獨何心乃反右袒翼煥扶護翼煥敢曰殿下奬用翼煥故有此權裕之疏至以洪秀晩之論翼煥反請遠竄秀晩之纔發翼煥之名而未及畢說謂以有損臺體則可右袒翼煥而反罪秀晩此誠自有臺閣以來所未有之一大變怪也此而允從則將來之憂有不可勝言臣謂洪秀晚所施遠竄之律移施於申▣宜矣敎以不但洪秀晩事啓語不審安策事亦然微事相規輒加極律之目生疏之外駭妄甚矣然以今假餙之時能爲此異於人之擧此所以循例賜批者也竝與洪秀晩勿論
정조 19년 · 강
正言李重蓮請罷平安監司金思穆職從之正言沈鎜請思穆加施屛裔之典重蓮推考不允
정조 19년 · 목
重蓮啓言平安監司金思穆多年秉銓注擬一聽於奸賊雄藩按節苞苴日輸於窩主狐媚之態輿儓唾面狼貪之毒行路㦸手渠以戚畹之列忍負寵遇甘作怪鬼究厥心腸尤極痛惡請金思穆爲先施以罷職之典從之仍命平安監司之代卽爲擬薦待下批當日辭朝○鎜啓言金思穆之偏荷簡拔歷颺崇顯者卽我聖上特以念舊之意推及其身也固當小心飭行以酬國恩無忝家風而乃今一反其道凡於媒榮圖私東鑽西剌態色可惡手脚已露其負聖簡壞世美之罪不可不正僚臺所論誠爲得體而第其請律太輕不可無警請前平安監司金思穆加施屛裔之典正言李重蓮推考敎以過矣不允
정조 19년 · 강
正言李重蓮請改差整理郞廳鄭華淳從之
정조 19년 · 목
重蓮啓言今番整理之任不輕而重將使鹵簿淸嚴輿衛整肅雖在尋常執事之列者不可不齋沭虔誠恭趨職事而郞廳鄭華淳居在奸賊之比隣薫染臭穢蠲潔難責請鄭華淳姑先改差依啓
정조 19년 · 강
正言沈鎜請招延山林讀書之士從之
정조 19년 · 목
鎜啓言顧今痼弊卽經術之不明也我聖上自在春邸禹陰是惜文食不遑及登寶扆萬幾無暇而留神經傳發爲謨訓獨奈世不率敎草未尙風經學二字便屬笆籬拘檢則放倒辭氣則鄙悖平日恒居不看一字公會稠座都是俚語雖殿下中朝發歎亦未見實效蓋因人無標準朝乏矜式而然請招延山林讀書之士以明學術敎以所奏切實依啓
정조 19년 · 강
正言沈鎜請飭銓曹汰澆濫淸仕路從之
정조 19년 · 목
鎜啓言爵祿卽礪世磨鈍之柄而近來官方混淆隨人吹噓從他笑罵銓地多屬流品文苑或廁常調瀛選則失於排比臺通則近於間雜除目一出物情駭惑不識人間有名勝宦業如是而何以勸當世之士夫請另飭銓曹汰其澆濫以淸仕路依啓
정조 19년 · 강
正言沈鎜請前吏曹參議韓晚裕削去仕版從之
정조 19년 · 목
鎜啓言前參議韓晚裕不守乃父之本色反效近日之澆俗自叨三銓之後益見其處心詖險持論乖悖不可無警礪之方請吏曹參議韓晚裕削去仕版敎以苟有是也可謂負先風傳何可盡信然得此題目極爲非矣依啓
정조 19년 · 강
命校理朴吉源副校理尹魯東鄭來百修撰徐有聞韓致應副修撰李羲甲禁推
정조 19년 · 목
吉源等啓言鄭東浚之罪可勝誅哉未及畢說予曰如是則便是三司俱發爾等就座魯東曰此是一國共公之論也敎以入侍玉堂幷禁推
정조 19년 · 강
左議政金履素右議政李秉模免相以領敦寧兪彥鎬領府事蔡濟恭拜相仍遣承旨傳諭
정조 19년 · 목
予謂諸臣曰予固知諫長之能勝任而俄筵所奏極庸嘉尙左相病且老矣至於右相尤何顏見予乎仍敎曰臨門朝參思聞昌言而有何獻替之事乎諫長之斥可謂自速左議政金履素右議政李秉模竝免相又敎曰領敦寧府事兪彥鎬領中樞府事蔡濟恭拜相又敎曰今日卽歲首朝參之日而此時卽一初淬礪之時也交濟相須之功不委於股肱而何委治之不徯志俗之不從欲久矣三事百工人不事事致令勞逸易處而浮靡日甚虛僞日加䜛謟日滋欺瞞日痼有一於此朝廷將不得爲朝廷況兼有而幷萃於十餘年來後有良史氏書之簡策以今日此時爲何等世界乎自顧治象多負初心中夜繞榻不覺窹言輔相之責何時不緊而是日重卜注意也尤不泛以今之樣變今之視拭眸延頸渙然翻然之效望在卿等承佐之地激之揚之極之濟之俾予遂初心尊朝廷於三古則卿等之嘉惠當如何爰立之辰先敷中心之萬一卿等安心卽爲肅命聽予面諭事遣入侍承旨傳諭于左右相○承旨李肇源書啓略曰敬奉聖諭傳諭于左議政兪彥鎬所住處則以爲臣於朝筵伏承政府新命蒼黃逬出繼而近密之臣臨宣別諭鄭重曠絕百回莊誦惝怳感祝臣之重膺聖簡於積年屛蟄之餘固是萬萬意想之外而以我聖上前後如天之恩造豈不思所以終始曲保之道哉此猶臣一已事此時此任畀之於如臣庸憒者實恐有乖於聖朝置相之一大政令臣惶隘慙悸直欲鑽地而不可得也恩諭之下神精飛越稍俟收拾謹當冒入文字冀蒙體諒之恩○承旨丁若鏞書啓略曰敬奉聖諭傳諭于右議政蔡濟恭所住處則以爲臣之狗馬賤齒過禮經大防已六年矣神精之凋落筋骸之漸散雖下執事猶不可備數況輔相之任乎古人雖或有年過禮防猶不得懸車者然此皆一身去就有關於世道者耳如臣者五載相府醜拙畢露上無以報答涓埃下無以康濟身家爲世嗤罵者夫夫孰不知之數年以來竊庶幾優遊閒司以畢餘生殿下何爲而又有今玆之命也承宣儼臨別諭誕宣讀未半而聲淚俱發以殿下聰睿莊粹之姿淸明光大之治不幸値浮靡虛僞之俗奸邪糾結威權潛賣上淸爲陰沴所障太陽爲螮蝀所千譸張攸及一世詿誤醜類之爲鬼爲蜮姑不暇論若於後來靑史爲聖德一分之累則其爲冤憤與天無極天理不誣窩窟盡綻當此一初淬礪之時其所托重惟譜相是已顧臣賤齒之不堪任使鹵姿之已試蔑效如上所陳則雖欲冒沒趨膺其於國事何若其先朝定式之有難違越言涉覼縷不敢畢陳惟願速被大何無妨賢路
정조 19년 · 강
中批徐龍輔爲總戎使仍差有司堂上特補徐有防京畿監司
정조 19년 · 목
敎曰京畿監司徐龍輔爲總戎使牌招傳授密符及敎諭書○予謂檢校直提學徐有防曰元首股肱有一體相須之義君臣交孚自古爲然予於卿竊有所慨然者矣仍敎曰旣聞大臣引咎之言而太涉雍容檢校直提學徐有防特補畿伯今日辭朝又敎曰新除授京畿監司密符以第三十三符頒給又敎曰總戎使徐龍輔前任畿伯交龜後卽爲牌招使之受符
정조 19년 · 강
以金載瓚爲平安監司備薦也
정조 19년 · 강
中批尹蓍東爲吏曹判書李益運爲參判朴宗甲爲參議沈煥之爲刑曹判書李時秀爲兵曹判書李家煥爲工曹判書
정조 19년 · 목
敎曰政曹俱曠行副司直尹蓍東吏曹判書除授行右承旨李益運參判除授行副司直朴宗甲參議除授幷卽牌招開政○敎曰今日朝參六卿之長當爲備員而近見其人筵席直截之奏多有歎服者中批雖靳擧直宜念內閣提學沈煥之特畀司寇之任仍令牌招行公○敎曰工曹判書李時秀許遞又敎曰前判書李時秀兵曹判書除授牌招受符仍令先侍衛後謝恩○敎曰六卿猶未備員行大司成李家煥工曹判書除授牌招察任
정조 19년 · 목
兼輿自仁政門小次由光範門延英門協陽門還內
정조 19년 · 강
召見平安監司金載瓚于重熙堂
정조 19년 · 강
遞差承旨洪仁浩吳泰賢
정조 19년 · 목
敎曰赦典文書何等莫重而不察莫甚該房承旨及在院承旨遞差其代今日政差出待下批牌招察任
정조 19년 · 강
以徐邁修洪義榮爲承旨前望也
정조 19년 · 목
左承旨洪義榮以都承旨出牌也
정조 19년 · 강
工曹參判金履翼疏辭新資賜例批
정조 19년 · 강
命判義禁沈頤之知義禁李時秀同義禁李太亨洪仁浩遞差都事姜世靖拿處仍飭此後雖微事不待傳旨擧行堂郞繩以重律
정조 19년 · 목
禁府以鄭東浚職牒搜驗燒火啓敎曰職牒燒火不但例自吏曹擧行況臺啓今始啓下傳旨姑未啓下或捧承傳則豈可以榻敎之聽傳敎者先爲擧行乎雖於輕罪之發配或拿囚傳旨啓下及承傳公事踏印之前例不得擧行而今見禁府草記不待傳旨徑先替行吏曹之事後弊所關不可無飭該府諸堂遞差當該都事拿處此後雖微事或有不待傳旨擧行堂郞繩以重律斷不可已以此傳敎載之政院故事該府謄錄
정조 19년 · 강
吏曹判書尹蓍東參判李益運參議朴宗甲上疏賜批蓍東等違召竝推考飭令行政
정조 19년 · 목
益運陳疏略曰臣卽儱侗一賤品耳我殿下隨事薫陶曲費造化內外敭歷罔非踰濫至於年前三銓之特除冒死陳懇獲蒙體諒竊庶幾從玆以往擺脫華膴奔走夙夜以爲一半分報效之道故向來恩資古所稱命德之器而進秩有異於權要職名自如於銀臺臣果晏然就職若固有之不意今日亞銓新命有隕自天旣殿下愛之欲生故曲諒於向日之哀號今忽加之以千不近萬不當之任臣惝怳震懍若隕淵谷況出處去就大關廉防臣於往歲辭疏至不可以手奉政曹之牌足踏延英之甎質言於殿下之前則今豈可貪恩戀寵揚揚冒出甘自歸於前後兩截之人哉伏乞收還臣新授爵秩批以曲諒於三銓亦從徇俗中出來此時豈敢追提更望格外之處分卿其勿辭斯速行公○政院以吏曹判書尹蓍東三違召參議朴宗甲再違召參判李益運陳疏啓敎以幾年任其優閑非棄也蓋欲一番明諭後勉出年前事事實之錯認照燭無餘伊後事端亦知委折雖以不知者之執言聞此敎必當雲捲而霧釋況當之者乎如是縷縷而稽於竭蹶亦豈義分之所敢安乎吏曹判書尹蓍東更爲牌招亞銓則疏批旣言之似不敢更事引義三銓則昨年擧條批答卽今日收簪之意到今處義惟知出膺爲可參議朴宗甲只推與參判李益運更卽牌招參政○蓍東疏略曰今者千萬夢寐之外天官新命有隕自天臣乍驚乍疑仰感俯怵不覺氷炭之交中也臣孼由自作死無所赦而斧越不加渙渥過隆起廢之職遽叨天官叩謝義重何敢逡巡第臣於是任曾經二大政識矇才短無一善狀速謗招怨理必無幸畢竟人言發於旣遞之後至以刊改淸選爲請又因廟議甚峻拔棄薦擬則銓衡一步卽臣永謝之地伏乞亟命鐫削臣職名仍許刊去臣仕籍批以慰釋備至寧更言私卿其勿辭卽速入來開政仍敎曰吏判批下更卽牌招○宗甲疏略曰臣愚迷不肖自速大戾十年白管禍色如火門戶之覆如隔薄紙我殿下拔之坑坎之中置之袵席之上節次收錄以至今日若夫西邑之所遭罹又是淸朝士夫之大羞也繡啓道査狼籍無餘上焉孤負恩造下焉汚衊家聲俯仰悲靦如不欲生及夫判付之下而諉之以見欺諭之以方長辨燭護惜之聖意藹然十行之間臣雙擎九頓血淚被面以若前後之遭罹有若前後之拂拭赴湯蹈火亦所不辭而況區區處義之可論哉叩謝旣急廉防反輕謂之以摸稜不卹焉譏之以貪冒不顧焉非臣之全沒酌量也官職之漫歇亦使之然而至於天曹淸銜夫豈一分近似於臣身哉震懍罔措三牌之下進身無路伏乞將臣新授職名亟賜鐫免批以中批自有斟量爾其勿辭卽速察任○政院以吏曹判書尹蓍東參判李益運四違召參議朴宗甲陳疏啓敎以參議批下與長亞堂更卽牌招夜漏將下酬應若矣大臣置處事體尤自別豈可經夜牌去來嚴飭使之夜深前開政又以吏曹判書尹蓍東參判李益運參議朴宗甲違召啓敎曰如是違牌無意出肅事體道理萬萬寒心參議只推與判書參判更卽牌招開政又敎曰吏判處義萬萬過矣以丁未冬持平金遇國疏中一語如是固執云而遇國之說不過淸望二字則此特泛指之斥何關於銓堂且況大臣薦望事亦出於未知事實未悉本心而然者此以爲引則委折未照燭之前自上亦有竝與前望勿爲擧論之敎到今亦可處義於此事乎無論如此如被薦望之或刪或添其例不一或有年老而乍拔者被論而蹔停者此等人亦豈可以此爲自劃之端乎蒙宰何許重任禮使最重廉防決不以決難可强之情地若是勉出然則出膺可乎不出膺可乎二者之中取捨之義較然明甚深夜瀆擾一味屢違果於義分得無未安吏曹判書尹蓍東從重推考更卽牌招使之先入侍後開政又敎曰亞三銓擧措極爲駭然處義自處義事面自事面更爲牌招其委折問啓尋命問啓勿施使之卽呈肅單嚴飭參政
정조 19년 · 강
召見吏曹判書尹蓍東于誠正閣
정조 19년 · 목
予曰今始用卿意蓋有在矣蓍東曰臣罪戾山積自陷罔測復登前席此生無望不意今者謬恩及此誠不知措躬之所也仍陳銓任不稱之狀予曰見今朝廷寧有退居之人乎非不欲早用卿而荏苒之間已至多年矣俄聞承宣言卿以年前金遇國疏至今自引云遇國之言亦從近日窺覘中出來故相徐命善亦嘗言外間有姑且用卿之說故遇國有此疏云矣至於完伯時申驥顯事追聞因一二守令而致此狼狽云果是誰也蓍東曰羅州牧使李禹圭靈光郡守鄭致淳也予曰往事不必追提卿須勿復辭巽殫竭對揚也
정조 19년 · 강
有政吏曹判書尹蓍東參議朴宗甲兵曹參知任希存進
정조 19년 · 목
具㢞爲大司憲徐配修爲大司諫宋煥箕爲執義李東冕爲持平李日運爲獻納閔師宣爲正言朴宗岳單付領府事金履素單付領敦寧李秉模單付判府事
정조 19년 · 강
命前吏曹判書李致中前兵曹判書具庠削職傳旨以罷職改付標
정조 19년 · 목
因前吏曹判書李致中前兵曹判書具庠削職傳旨敎以官師之規自是美事以其啓語擬律則太過至於前兵判本來稔知其疏闊設有風傳之囂囂明是見欺於其人何有以此以彼削職俱過矣以罷職改付標
정조 19년 · 강
領議政洪樂性上箚賜批
정조 19년 · 목
箚略曰臣職忝元輔昏瞶聾聲千萬右所無之奸賊潛伏至近之地掩翳太淸之光而莫能逆折奸萌先行致討以至今日聖誣莫卞民志靡定臣悲憤欲死繞壁徊徨而焉用彼相政爲臣準備語也卽見諫長啓語雖以忠厚之風曲爲臣地左相端揆俱被劾去則同居三事之列敢爲倖逭之圖哉慚悚恧愓尤無容措況當此淸明之會淬礪之治上而宣揚聖明之德化下而底定一世之風習其責專在於輔相之任如臣衰癃不省事務者冒居首相之職中書政事之府依舊作養病之坊則殿下雖欲至治徯志安可得哉伏乞亟賜斥退無妨賢路批以予未嘗以筋力責之卿何必爲引於諫長得體之論而卿況見恕於言者者耶安心視事仍命遣史官傳諭
정조 19년 · 강
還給同知鄭東愼等上疏
정조 19년 · 목
疏略曰亂臣賊子從古何限而豈有若東浚之窮凶極惡者哉矯誣聖躬而將心已露竊弄威權而世道日壞背馳義理疑亂人心恩造莫報而反懷怨懟凶言肆發而無所忌憚逆節畢彰萬戮猶輕國家何負於渠而凶國禍家至此之極耶噫臣等之所慚憤痛惋者萬倍於他人臣家世受國恩謹愼相傳食祿四百餘年未嘗有忌先負國之人而不幸今日如彼凶賊乃出臣族骨顫膽掉如不欲生臣之諸宗兄弟義不與此賊聯名竝行敢將王導滅親之義竊效輔果別族之擧臣之同行易以秀字臣東愼改以秀愼臣東榦改以秀榦臣東觀改以秀觀而名係朝籍不敢擅便玆敢援例冒瀆伏乞特允所請敎以凡事各有界限況改名一事自有金石之典前此如許之人亦有考法不許之事則未免越例此疏還給
정조 19년 · 강
兵曹判書李時秀上疏辭職賜批
정조 19년 · 목
批以自是倘來卿其勿辭行公
정조 19년 · 강
施判義禁沈頤之不敍之典罷前承旨李益運承旨兪漢寧職禁府都事姜世靖重勘仍命守禦使姑勿出代總戎使兼察
정조 19년 · 목
政院啓言禁府之替當該曹之擧行委折及不待傳旨啓下徑先搜取一款依下敎査實則昨日原傳敎頒下之時誤爲分付於當直都事至捧承傳而前判義禁沈頤之招致都事使之收取以來仍往金吾躬檢燒火云該府之不待傳旨啓下徑先收來大違格例亦關後弊而臣等之初未察飭混同分付致有此擧行之錯誤不勝惶恐敎以職牒燒火旣非該府之所管而設令應爲之事不待具書啓下不待傳旨啓下又不待該房之承傳文蹟者後弊誠有難言之端昨夜有所處分因命査實矣觀此啓語該府事節節駭然雖以重囚拿來囚之例言之具書傳旨承傳三層文書雖皆如例啓下之後判堂持紙筆躬詣委官之前使委官手書當拿人姓名然後以其所書者進至榻前擧紙備覽然後還授刑房承旨承旨招下位同義禁出給發遣之都事王府之格例則然而昨日事則旣非發捕又無搜探之成命幺麼收來告身何至於越格送都事而草記中搜驗云云其爲錯謬甚於徑先擧行且聞承宣言吏曹據例來索亦不出給云可謂事未前聞憤惋自憤惋常憲自常憲決不可遞差而止判堂施以不敍之典雖以該房言之不禁院隸之逕呼當直而其後草記亦無一言捧入當該承旨亦竝罷職都事則雖不足責亦不可輕勘令該府考律重勘府吏嚴刑懲礪事分付該曹此傳敎亦爲載之故事謄錄以防來許無窮之弊○敎曰守禦使姑勿出代總戎使兼察牌招聽傳敎
정조 19년 · 강
飭刑曹判書沈煥之察任
정조 19년 · 목
敎曰諸道放未放回啓因判堂之姑未出肅尙未擧行刑曹判書沈煥之卽爲牌招察任煥之再違召敎以過矣更爲牌招
정조 19년 · 강
刑曹判書沈煥之上疏辭職賜批
정조 19년 · 목
批以前後筵席卿能言無不盡是豈俗所謂能言之士所能及是乃嘉乃勿辭行公○敎曰刑判批下牌招察任
정조 19년 · 강
命五衛將尹說等拿處分揀
정조 19년 · 목
以五衛將尹說李宗賓李東芳拿處傳旨敎以何足責分揀
정조 19년 · 강
遞都承旨徐邁修以黃昇源李儒慶爲承旨前望也
정조 19년 · 강
重推兵曹參議權裕
정조 19년 · 목
裕過三日不爲出肅政院啓請重推允之
정조 19년 · 강
命京畿監司徐有防總戎使徐龍輔仍帶整理堂上
정조 19년 · 목
敎曰整理之任難付生手堂上中雖有移職之人畿伯自可仍帶總帥亦爲仍任事分付
정조 19년 · 강
遞承旨洪義榮以洪仁浩代之前望也
정조 19년 · 목
政院啓言新除都承旨黃昇源資是嘉善而左承旨洪義榮乃是嘉義座次有違格例何以爲之敎以左承旨許遞
정조 19년 · 강
命以二月初十日設華城武科初試兵曹以初試規矩啓
정조 19년 · 목
敎曰華城武科初試吉日以來二月初十日爲之事分付○兵曹啓言水原廣州果川衿川四邑武士武科初試時規矩柳葉箭五矢百二十步一巡二中
정조 19년 · 강
判下景慕宮動駕時兵曹隨駕及留陣軍兵草記
정조 19년 · 목
兵曹啓言來二月初二日景慕宮動駕時隨駕禁軍馬步軍以幾番幾哨磨鍊餘軍留營及留陣何以爲之敎以訓局步軍十五哨爲先後廂馬軍三哨禁軍二番隨駕禁將率守總付料軍弘化門南大路留陣其餘留營置之出還宮當由館峴以此分付
정조 19년 · 강
命各該司修補大報壇籩篚等諸渝損之物
정조 19년 · 목
禮曹啓言臣與戶曹判書沈頤之進詣大報壇奉審則奉室退黃別紋席地衣饌卓床巾四件曲水座面紙一浮籩十五箇篚二箇大樽羃一箇小樽羃二箇鼎羃三箇扄二箇篳二箇砂樽二箇砂盆兒三箇砂碗五箇砂大楪五箇砂楪匙五箇雉尾箒一柄雉尾風遮草芚三浮御齋室風遮草芚三浮香大廳二十張付地衣一浮內十張典祀廳抹樓十二張付地衣一浮內六張房十張付地衣一浮內五張紅紬衣四件皀紬衣十九件白紬中單十七件白紬裙十九件白紬帶七件進賢冠十二部价幘冠十部皮弁冠六部幅頭一部金銅革帶五件白布襪七件烏皮履十五件冠服所盛柳笥一部鍾流蘇一層磬雉尾羽二層雉尾照燭一坐上端鍾磬結紅索二艮衣干四箇瑟二坐絃一角槌三柄風物柳笥一部磬懸絲二把加乃杖夫壇上甲黃幕一浮三十一幅內七幅甲黃帳一浮三十四幅內一幅內簷甲黃帳二浮各十一幅內各四幅甲黃帳二浮各二十六幅內四幅油遮日六浮各四十張付內五張白布遮日一浮五十幅內九幅白細木內揮帳二浮各十四幅內四幅白木外揮帳二浮各十四幅內四幅黃綿絲大束乼一艮衣黃綿絲中束乼二艮衣黃綿絲小束乼四艮衣黃綿絲三甲所二艮衣廣別大束乼一艮衣大束乼一艮衣中束乼三艮衣小束乼三艮衣登軒架白布遮日二浮各二十五幅內八幅饌幕油遮日二浮各三十張付內十張白布遮日一浮二十帽內二幅白布揮帳一浮十幅內二幅中束乼二艮衣典祀廳白布揮帳一浮十幅內一幅小束乼一艮衣三甲所三艮衣從享位白布遮日一浮二十幅內一幅白布揮帳一浮十幅內一幅油遮日二浮各二十張付內六張中束乼二艮衣彩花單席一立竝破壇下方甎十六立四面曲墻塗灰從享位紫的紬褥內外拱俎床一坐典祀廳架子一部紅紬衣二件白紬中單二件舞翟一箇鎌子四箇鍤子一箇竝渝傷請趁卽改備修補之意分付各該司允之
정조 19년 · 강
以趙宗鉉爲判義禁具㢞爲知義禁洪義榮李漢豐爲同義禁前望也
정조 19년 · 목
敎曰放未放文書不可遲滯時囚多人禁府堂上未差之代前望單子入之待下批牌招先開坐後謝恩前望以宗鉉等批下
정조 19년 · 강
勘金吾時囚施前總戎使申大顯不敍之典前持平洪秀晚罷職不敍校理朴吉源副校理尹魯東鄭來百修撰韓致應副修撰李羲甲解見任修撰徐有聞供辭勿施過齋後更爲捧供前獻納沈銖特放前司諫鄭景祚前持平金孝秀前正言申絢削職前大司諫朴基正前掌令姜文會杖九十徒二年半收贖禁府都事姜世靖杖九十收贖奪告身四等
정조 19년 · 목
禁府啓言前總戎使申大顯原情以爲軍總事體何等嚴重而咫尺下詢之下不能明白仰對此實至愚至迷矇不省覺之致而昨年餉穀代錢事管城所及三留營當捧爲二百餘石而城民失其滲漉之利擧有難保之慮故果爲經稟蒙允一依畿甸尤甚民例許令代錢僧倉還上事依節目使總攝主管出納而亦因朝令米與錢分數收捧本米與代錢利害懸殊營糴及僧還主客有異拒納尤甚準捧無期及至歲末封倉時急畢竟保僧輩不暇坐待來納渠輩躬自收來僧差異於營隸宜無爲弊之端而還民急於畢納惟以了殺爲主如是之際或有代錢定式外加捧之事莫非漫不省察未能檢束之致云有捧草供以入之命請上裁敎以身爲將臣不知軍總三鎭屬名數詢問之下對以騎各三哨步各五哨而總爲三萬餘名云者萬萬駭然而嚴飭何如捧還有弊可謂兩罪俱發加施不敍之典放送又啓言前持平洪秀晚原情以爲日前忝叨館職猥呈聯箚而未承批旨仍蒙遞職又於再昨復叨館銜天牌儼臨而朝參有命懲討方急而身爲三司之任固當竭蹶承膺他不暇顧而愚迷蒙昧天奪其魄只知箚批未承而遽然出膺之爲惶悚此時違牌之罪犯罔赦迷不省覺與同情勢之數三僚員相議於朝房至犯逋傲之罪自知其罪死猶難贖云有捧草供以入之命請上裁敎以赦令屬耳爲先罷職不敍放送又啓言校理朴吉源副校理尹魯東鄭來百修撰徐有聞韓致應副修撰李羲甲等原情吉源以爲職在三司目見千古所未有之奸賊幸得方寸之地欲陳必討之義乃於兩司已發之後忠憤轉激按住不得纔陳一言遽速嚴敎莫非誠未仰格言不見孚之致云魯東以爲以奸賊東浚懲討事不勝憤惋之弸中同聲齊籲雖在兩司旣發之後沫飮致討寔出一國共憤之沈纔陳一語遽被嚴敎此莫非誠意淺薄不能仰格之致云來百以爲目見奸賊東浚之變乃於兩司發啓之後憤惋益激衷情轉迫聯陳沫血之忱略效同聲之討辭未畢達遽承嚴旨惶隕震懷云有聞以爲再昨朝參時隨諸僚後猥登前席以凶賊東浚事不勝情惋之忱乃於兩司已發之後略效一國共憤之忱誠旣淺簿言未仰格致承置對之命此莫非溺職無狀之罪云致應以爲職參三司之列目見無前之奸賊誠切必討義急同聲雖在兩司已發之後旣得方寸可言之地則忠憤所激按住不得聯陳所懷辭未畢達自速嚴敎此莫非誠意淺簿不能仰格之致云羲甲以爲目見千古所未有之奸賊不勝憤惋之弸中雖在兩司已發之後略陳一國同聲之討忱誠淺薄遽速嚴敎惶隕震剝靡所容措云旣有捧草供以入之命請上裁敎以竝解見任放送凡事須各稱當始乃誠實況告君之辭乎不欺務實固難責之於如渠桎梏於利慾場中者諸供無不一辭而渠獨用別語如許習氣猶不知悛革面毋論瞞眼依舊徐有聞供辭勿施過齋後更爲嚴問捧口招以聞○敎曰爰辭體貌何等嚴重則猥雜莫甚固已可駭而其中朴基正姜文會之刪却事實敢以三人箚七人疏等語肆然發口比諸沈銖直陳先箚後疏之實狀可謂詐實判異此等草供何可判下基正文會用詐不以實之律勘放後草記赦令才過定配收贖銖則特放其餘削職放送又以基正文會杖一百告身盡行追奪徒三年定配啓允之竝功減一等又啓言前守門將趙運喆原情以爲今二十一日日瞻門守直當次而夜深之後不勝飢寒暫就門側療飢至於闕直之境云有捧草供以入之命請上裁敎以何足責付過放送○因禁府都事姜世靖拿處傳旨敎以雖不足責亦不可輕勘令該府考律重勘禁府以世靖杖一百收贖告身盡行追奪啓允之功減一等
정조 19년 · 강
汰注書李允謙令該府拿囚嚴問
정조 19년 · 목
敎曰傳旨書下事體何如而草供貼連之承傳字畵胡草亂寫可謂前所未有前此嚴飭何如而終不知嚴畏爲何物當該注書李允謙爲先汰去令該府拿囚嚴問取招以爲重勘之地
정조 19년 · 강
召見藥院提調閔鍾顯于誠正閣
정조 19년 · 강
命南壇祭享以初一日改卜仍罷禮判閔鍾顯職
정조 19년 · 목
敎曰南壇祭享與景慕宮春享日相値南壇祭享以初一日爲之事分付該曹○敎曰享日涓吉何等至重至愼之事而有此不審致有特敎改卜吉日掌禮之地溺職大矣禮曹判書閔鍾顯罷職
정조 19년 · 강
命遣吏郞摘奸諸執事淸齋與否
정조 19년 · 목
南壇三角木覓漢江節祭在再明也
정조 19년 · 강
宗簿寺進新印璿源譜略
정조 19년 · 목
敎曰璿源譜略進上進獻宗簿提調綾恩君具允明半熟馬一匹賜給御牒書寫官安昌君燝校正官西淸君煋都廳正崔景岳竝依丁卯年例加資資窮者亦依丁卯年例熟馬一匹代給主簿朴命球陞敍直長朴淵浩尹秤日淺亦依丁卯年例上弦弓一張賜給監役洪章輔陞六書寫忠義李澾崔思憲等今番雖不設廳所重自別亦依丁卯設廳例相當職除授而丁卯則承傳一人馬帖賜給一人令政院問于該寺捧傳旨寫字官計士唱準員役工匠等令該房該曹取考丁卯等年例分等施賞
정조 19년 · 강
兵曹判書李時秀上疏賜例批
정조 19년 · 목
疏略曰臣於前判義禁沈頤之不敍之命竊有所萬萬惶愧者再昨賊浚職牒燒火命下之時誤聞當直之呼徒和共憤之義都事之不當擅送傳旨之未及啓下都未覺察竟至徑先擧行自犯違越典憲而臣旣特罪該府適添班聯判堂出傳之際臣實始其議今於判堂重譴之下其何可以職在下僚罪經簿遞獻然自恕不思首實之道乎乍罷旋仍誤恩愈隆深夜違召義分都虧受符體重已至經宿而區區廉防上關四維因仍蹲冒斷無其望伏乞聖明特察同被之懇亟降當勘之律
정조 19년 · 강
左議政兪彥鎬右議政蔡濟恭上疏賜批
정조 19년 · 목
彥鎬疏略曰臣猥蒙洪造復廁周行區區寸沈惟願依近觚稜優游散秩上承德意下伸微分乃於臨門朝參之日獲登前席忽伏承相職復授之命驚惶懍惕神爽飛越繼又銀臺之臣臨宣聖諭首尾累百言所以責勉而敎導之者委曲鄭重有踰惶例臣於是益復惶愧交中不和聖明何所取於臣而又有此非常之誤恩也噫臣之頂踵毛髮罔非聖恩欲報之德天高地厚雖使蹈赴湯火尙且不避況玆積年屛廢之餘重煩收召復置巖廊眷渥有加委畀至重苟使臣有可以一分藉手者顧何敢逡巡前却費辭飾讓重自犯於辜負之誅哉惟其疏迃昏憒觸事茫然凡係世務都不通曉雖在强壯之時固無望於趨事赴功況於蒲柳已衰神精頓消之後尙可論其承佐彌綸之責乎至若聖旨之敷示亶出求助之盛意凡今日朝象之泮渙世道之乖謬民生之困悴何莫非俗不從欲之故而只緣臣等之無狀獨使至尊憂勞於上至有此中夜繞榻之敎奉讀欽仰之餘又不覺其激感今玆三陽之開泰政屬一初之盛會天意之眷顧惟新人心之祈嚮方切而爰立之擧曾不難憤畢竟委之於至愚極陋已試蔑效之一賤臣則臣誠惝怳驚惑竊恐拭眸延頸者之相顧瞠然有以議朝廷官人之得失也伏乞天地父母特垂諒察亟命收還臣議政之命使臣得以獲全拙分則不但臣之沒齒銜恩其於國家置相之政亦無濫充茍授之譏批以予見朱子封事至天命之眷顧方新人心之蘄向方切未嘗不歛袵三復讀至屢遭卿於重卜之辭本首拈斯語揭爲全篇之第一義有是哉卿言卿言卽予言也予所瞿瞿而努力者正在於請事斯語而値玆體天順人之會仰循休命俯答衆心其幾善端其漸陽復時難得而易失事易毀而難成予當銃意卿勿却步孟子曰雖有智慧不如乘勢更爲卿誦之卿須卽起肅命弘濟國事仍命遣史官傳諭○濟恭疏略曰臣自承恩除五內惝怳殿下不和臣庸陋無取今於近八昏耋之年不忍終棄復置之輔相之列或意其少剔奸藪稍整悖俗期勉之意溢於十行別諭之中而顧臣卽老誖無省覺之物耳以其軀殼强依前樣行步不至太躃日前批旨至有精力過人之敎而其中之事事健忘言言失次見悶於家人致笑於和舊殿不或未之察也中書養病古人尙云不可顧可以尸行肉走者擬議於其問乎況以蔑效於已試言之遭逢堯舜非不專也五載相府非不久也以國事則殆至於日非以朝象則不恥其患得以民生則困苦益甚以風俗則乖敗無餘甚至於調戲官家之賊締結奸徒盤據城社謂天可誣謂人可瞞暗地譸張無非貽累聖德此非一朝一夕之故則臣於其時威不足以癉戢明不足以打破使之潛滋暗長至今日而窩窟自綻有相如此何補於國他餘不事事姑無論卽此而臣之罪只見其合施大何而未見其可以重踏中書之趼也今殿下發歎於治象之多負初心中夜繞榻之餘發號施令百僚改觀政宜峻選一代宿望以畀匡濟之責而乃以如臣自來不堪任者擧而與之曾不難愼而所責勵者尊朝廷於三古也激之揚之也拯之濟之也殿下此敎不幾近於北其轅而求至於越乎哉此非隨例飾讓之言今日事理斷斷如此臣之欲以嶺海卽期不敢爲進身之計者非爲身也乃爲國家也若夫先朝定式以伊後相府之不能遵守者不無其人雖不敢更事煩陳而其爲惶蹙不安尤不容形言伏乞聖慈亟遞臣職改卜賢德批以予於卿所取者氣也不挫不鑠屈旣如之颺亦然何曾以巖廊江湖換其槪乎讚夫莫售非予之明也巇塗卽夷非予之力也自初攻卿不以其道巷議腹誹諒非阿卿爰立之日夾路覩快予之用卿特順人情也大抵今時無是故餒耳嘗以大冬嚴沍擁衾呵凍之老人取喩於俗操之低淺卿能記有否國無皆勇之將而軍無皆勇之士雖不必鳴金鼓耀戈甲噪呼嘷呶爭城爭地於猝然勃然之問其振發而作興人人和有所不爲貪者廉懦者立呻囈爲之瀏湸萎薾變而崱屴使沒模稜之習氣一朝煥然從草餒者不餒尊朝廷於三古者予則蔽一言曰氣爲帥也然揠之則反爲害焉勿亟勿徐而勿求備不偏不倚而不務勝始似落落難合卒乃蕩蕩偕歸於是乎初志遂而能事成治可從欲沛然行其所無事其責顧不關於卿等股肱之列者哉卿卽幡然思日協贊仍命遣史官傳諭
정조 19년 · 강
工曹判書李家煥疏辭陞擢同義禁洪仁浩疏辭新資竝賜例批
정조 19년 · 강
命金吾諸堂罷職分揀以越俸五等勘罪仍飭兵判李時秀卽爲牌招傳授命召
정조 19년 · 목
政院以兵曹判書李時秀再違召啓敎以昨日處分出於矯俗習之恇㥘迫隘稍欲反回於寬緩擈實之氣像爲世道深長之苦心至誠也事在目下不得不如彼處分今以僚堂之引義於中權重任若或乍罷旋敍於其時判堂則是豈處分之本意乎雖曰與聞云而長官之首勘其例不一豈敢若是過引乎然情勢不可不許令容措以重四維諸堂罷職分揀下敎勿施以越俸五等勘罪今則毫無更引之端卽爲牌招傳授命召
정조 19년 · 강
總戎使徐龍輔疏辭戎垣籌司之任賜批
정조 19년 · 목
批以知卿自在簪筆況見職亦取處地勿辭行公
정조 19년 · 강
有政吏曹判書尹蓍東參議朴宗甲進
정조 19년 · 목
以黃昇源爲吏曹參判李升運爲校理趙宗鉉爲同經筵沈煥之爲同成均
정조 19년 · 강
命兵判李時秀移拜度支之任總使徐龍輔舟橋堂上差下司僕提調李時秀整理堂上差下
정조 19년 · 목
敎曰園幸在近舟橋之役將始而主管無人不可不備員況度支重務亦不可久曠其在重四維之道督令受符有非禮使之義兵曹判書李時秀移拜度支之任材器相稱可謂得人卽爲牌招察任總戎使徐龍輔舟橋堂上差下○敎曰整理諸事司僕擧行夥然提擧不可不兼帶司僕提調李時秀整理堂上一體差下使之察任
정조 19년 · 강
中批沈煥之爲兵曹判書
정조 19년 · 강
戶曹判書李時秀上疏賜例批
정조 19년 · 목
疏略曰臣昨夜今朝四違嚴召豈不知逋慢之爲罪而區區廉義有不可拚棄故也畢竟嚴畏顚倒未免冒進受符中心慚悚無面可顯乃於千萬匪意又伏奉地部移授之命臣於是驚惶感泣直欲鑽地而不可得也本兵度支何等重任而半日之內左右兠攬五內失守不知所以置身之所而此在臣今日私義猶屬例語耳臣之昨今屢逋不敢進身者卽以與前戶曹判書沈頤之同罪而異勘故也今乃未蒙同勘之典移叨前戶判所叨之職有若初不相關者然臣若放倒廉防貪榮冒膺則無恥之恥臣何足恤而其在朝家重四維之政顧何如也伏乞聖明亟命鐫改臣新授職名○敎曰戶判批下薦俎之任義重駿奔豈敢言私於宿齋之時乎牌招察任
정조 19년 · 강
重推兵判沈煥之仍飭違牌勿捧傳旨
정조 19년 · 목
政院以兵曹判書沈煥之再違召啓敎以授符體重豈可經夜從重推考仍以前牌嚴飭去來牌不進勿捧傳旨
정조 19년 · 강
兵曹判書沈煥之疏辭本兵新命賜批
정조 19년 · 목
批以莫曰驟躋今時則異然卿其勿辭行公仍敎曰兵判批下牌招察任
정조 19년 · 강
命禁府赦文書蕩滌之類依初下敎擧行
정조 19년 · 목
敎曰蕩滌以重赦令也依啓爲伸公議也其在信王言重慶禮之道豈可許久仍置禁府赦文書蕩滌之類依初下敎擧行事分付禁令不但自在如是處分之後更有何執言之端乎若或復提此事則雖不冒禁直書姓名者當隨現嚴處堂箚以下政院焉敢呼望該房和悉
정조 19년 · 목
義禁府啓言時囚罪人沈銖特放鄭景祚金孝秀申絢削職放送朴基正以詐不以實律告身盡行追奪杖一百徒三年定配收贖放送敎以如有功議各減一等又啓言朴基正姜文會竝功減一等
정조 19년 · 강
遣承旨詣南壇木覓山三角山漢江奉審摘奸仍命禮房承旨南壇行祀後還奉神位版回奏
정조 19년 · 목
節祭在明敎曰左副承旨馳詣南壇木覓山三角山漢江奉審摘奸以來禮房承旨俟祭時詣南壇行祀後還奉神位版於神室回奏
정조 19년 · 강
遣承旨詣宗廟景慕宮奉審摘奸
정조 19년 · 강
領敦寧金履素上疏賜批
정조 19년 · 목
疏略曰伏以臣至愚極陋濫被洪造致位三事居然四年之久觸事昏憤旣無以擔着向前含恩低徊又未能引分乞退致使至尊獨勞於上而臣則一直素餐每自循省惶汗浹背乃者三始履端之辰特行百僚朝參之儀聖心求助盈庭聳聽而如臣無似忝在中書曾不能發一言論一事對揚萬一此際諫臣之言誠爲世道之幸臣實愧服之不暇而勤攻之論揂失太恕㴠容之德特寬重誅畢竟處分只許裭免遂以負罪未勘之蹤反蒙釋負就閑之恩臣於是惶隕感激益不和所以自措噫臣罪臣自和之以臣不肖無能偏荷罔極之恩而絲毫無補罪戾山積目見義理之晦塞人心之陷溺而恬嬉度日若無省覺以至於今番奸賊之出凶情狼籍聖誣莫卞凡有血氣之倫莫不驚痛憤惋而職添輔相不能逆折於未然義重沐浴反愧疏逖之忠言論其辜負斧鉞揂輕若是者尙可以抗顏朝端自處以大官重貽淸朝之羞哉敦府新命宜卽叨謝而踧踖慚懼不敢爲晏然趨承之許玆敢短疏自列仰瀆崇聽伏乞天地父母俯垂鑑諒亟勘臣罪負以爲辜恩溺職之戒焉批以當局者迷遂事勿說卿須安心肅命仍命敦郞發牌傳諭
정조 19년 · 강
判府事李秉模上疏賜批
정조 19년 · 목
疏略曰伏以臣以千萬無似之姿叨千萬不近之職日月愈久而罪戾愈積曾無一事之淬礪以致庶務之瘝曠論道經邦固非可擬於如臣而簿書期會亦無望於依樣盡葫上而至尊獨勞下而世道日壞俯仰愧懼若隕淵谷日前朝參卽我聖上一初淸明之會而隨行而進逐隊而退臣罪至此益無所逃諫長之論太近宛轉而遞免之恩寔出包容罪名不加樞銜施降天高地厚欲報無由叩謝之禮敢稽一日而惟此樞銜卽固相職之置處則x唐突出膺恐壞義分徊徨踧踖不和爲許噫嘻痛矣前古所未聞所未見至妖至㦧之賊潛伏於近密之列矯誣我聖德滓穢我太淸如鬼如蜮情節狼藉而臣旣不能逆折姦萌又不能先事致討反使忠憤之論出自疏逖之地而臣乃甚於聾瞽無異木偶轎前一奏亦不能明白直斥沫血痛卞一則臣罪二則臣罪人人之所共誅而大官任安危之責則人所未及誅而宜先誅之大官之中臣經閣銜而賊在近列則僚相雖未及言之臣當先之而忨愒如此伈泄如此何莫非臣之罪也歷日兢惶玆敢冒死仰籲伏乞亟勘臣前後辜負之罪以警具僚以嚴國綱千萬幸甚批以往雖勿諫焉得盡善卿須安心肅命仍命樞郞發牌傳諭
정조 19년 · 강
假注書曺錫中以左議政兪彥鎬附奏書啓
정조 19년 · 목
假注書曺錫中書啓以爲敬奉聖批馳往傳諭于左議政兪彥鎬所住處則以爲臣冒控肝膈之懇丏蒙收還之恩卽者史官臨宣聖批十行恩言去益隆摯臣拜稽祗承惶隕感激自不覺淸血之交逬也噫臣之空疏譾劣百不猶人者何當一分近似於三事之任而前旣不能力辭終至冒沒承膺周歲伴食醜拙畢露有時追思惶汗浹背到今八年之後習俗日渝世變無窮肆惟我聖上渙發絲綸光明灑落思所以振肅整理則其對揚之責專在於輔相而矧慈恩諭至以其幾善端其漸陽復爲敎是誠我殿下體天順人之嘉會臣固不勝欽仰讚頌之至而若其承佐彌綸之任夫豈如臣不肖者所敢擬議而承當也哉今若不自量度徒將寵靈諉以宿趼晏然冒出畢竟僨敗虛辱委畀之重責勉之隆則其爲孤負之罪奚直逋慢之比哉此臣之所以寧犯違傲之誅而不敢爲趨承之計者也優旨隆渥若是曠絕而顧乃一味縮伏自速罪戾豈臣樂爲而然哉誠以不敢當不獲已者存耳伏地戰慄惟願亟被威譴使朝綱無隳微分少安云矣敢啓
정조 19년 · 강
有政吏曹判書尹蓍東參判黃昇源進
정조 19년 · 목
以李羲甲申大尹爲副校理李龜雲爲修撰李秉鼎爲禮曹判書洪檍爲刑曹判書奇彥鼎爲知義禁林道浩姜彝正爲同義禁沈煥之爲內局提調
정조 19년 · 강
遞承旨丁若鏞中批尹得孚爲承旨移拜得孚爲刑曹參議以任希存代之以趙尙鎭爲承旨竝前望也
정조 19년 · 목
敎曰同副承旨聞有親嫌許遞都承旨前望單子入之待下批牌招察任○敎曰前參議尹得孚承旨除授牌招察任○政院以新除同副承旨尹得孚年限已過啓稟敎以刑曹參議改差其代今日政擬入事分付承旨則前望入之待下批牌招
정조 19년 · 강
遞兵曹參議權裕
정조 19년 · 목
該曹以裕病難行公啓稟有是命
정조 19년 · 강
命定陵攝行酌獻禮咸興本宮告由祭香祝明日親押親傳于仁政殿仍行柢迎
정조 19년 · 목
因香室受押單子敎曰定陵遣大臣酌獻禮攝行香祝咸興本宮告由祭香祝大臣明當奉詣當於仁政殿月臺親押祝貼親傳香祝仍行柢迎之禮而今夜出齋於便殿明曉先詣眞殿行朔展拜由萬安門出宮該房知悉○敎曰明日親押親傳香祝時時刻眞殿展拜後待下敎爲之侍衛則別雲劍外皆以入直爲之事分付
정조 19년 · 강
命耆耇大臣以下限解凍許着煖帽
정조 19년 · 목
敎曰明日卽二月初一也春寒尙峭耆耇大臣以下之赴公宜有闊狹姑限解凍大小朝儀許着煖帽
정조 19년 · 강
兵曹以水原等四邑武科初試節目啓
정조 19년 · 목
節目一規矩柳葉箭五矢百二十步一巡二中試取一柳葉箭貫革長六尺六寸廣四尺六寸貫長廣各三分之一用營造尺依例兩處排設以私箭試取一柳葉箭以八錢重許試箭鏃尖細者一切禁斷一入門官六員以四邑出身中伶俐解事者擇定印信則以水原印信推移使用一所用紙地筆墨及雜物令水原府進排一拾箭軍士四十名亦令水原府擇定一擧子錄名自二月初三日至初試開場日定限收捧一皀隸羅將驛日守公私賤之冒赴者依法典科罪保擧主則論以科場用情之律一水原廣州果川衿川原居人之入籍者外如或冒錄赴擧現發者則依事目論罪一差備官十員以水原廣州果川衿川出身及前朝官極擇差定如或不足量宜加定一代射現露與受者變名再射者竝依法典科罪一擧子等錄名時各其戶口入門官處考還試射時持來憑準俾無冒錄之弊如有冒赴者則當身及入門官竝依事目科罪一應爲赴擧人令四邑年歲容貌疤記竝錄於都目成册中自試所以爲憑準之地各其所居邑分秩成册該邑擧子中別擇有名稱者差定首擧子與色掌擧子使之率領且令着署於成册末端該邑擧子試射時各其首擧子與色掌擧子眼同看檢如有代射冒赴之人則一一指告若不指告則首擧子與色掌擧子竝以科場用情律施行一雖四邑案付軍官若不入籍於該邑則亦勿許赴一擧子錄名單子紙邊容貌疤記書呈以爲憑考之地一擧子入格者則四邑所上帳籍一一考準如有不入籍之人則卽爲拔去依事目科罪一擧子等試射時佩持常時所佩筒箇切勿用左筒箇敎以依所啓施行初試捧單後每邑實數本府及三邑都數後錄狀聞事預爲分付
정조 19년 · 목
定陵酌獻禮及咸興本宮告由祭香祝親押親傳在明也
정조 19년 · 강
忠淸監司李亨元啓請淸州牧使安廷鐸罪狀令攸司御處
정조 19년 · 목
該監司狀啓以爲守令邊將吏任薦擧單子前期發關知委於應薦各營邑鎭使之趁限修報淸州牧使安廷鐸只報守令邊將薦不報吏任薦故甘題催促則使公兄替呈文狀有曰守令邊將薦單還上未勘前雖已修報而吏任薦則還捧旣畢方待重勘決不可擧行臣以本官之罷狀還下特出於爲還賑責效之聖意則如是引義事體不然之意縷縷開釋促飭而一向執拗終不報來應薦之毋得闕薦年前飭敎不啻申明而臣不能嚴束管下致此闕薦不勝惶懍安廷鐸不思改勉之圖懷懟於臣營之據法請罷敢引私義於不敢引之公例有此爭執之擧其所處事之節節駭痛不可但以乖損體統言所當直請罷黜而歲前論罷時有因大臣擧條依嶺南守令例狀本還下送之下敎故姑不敢擧論其罪狀請令攸司御處
정조 19년 · 강
給甕津府渰死人恤典
정조 19년 · 목
黃海監司李泰永以甕津府民人四十一名渰死馳啓敎以渰死人如有生前還布蕩減事回諭
정조 19년 · 강
命太廟南殿春展謁以明日爲之
정조 19년 · 목
因太廟春展謁取稟敎以明當行禮欲爲下敎矣○敎曰明日當詣太廟行春展謁令該曹知悉○因永禧殿春展謁取稟敎以明日太廟展謁後當詣南殿行禮以此知悉○因景慕宮春展謁取稟敎以正朝旣親行祭享矣春展謁則不必更爲以此知悉○敎曰明日春展謁時軍兵以祈穀大祭隨駕外軍出用而訓局則步軍八哨馬軍二哨爲先後廂禁軍則二悉隨駕挾輦軍則一百名磨鍊其餘留營留陣及扈衛廳有廳不緊之類竝除之○敎曰明日春展謁時出還宮皆由弘化門以此分付○敎曰由弘化門出宮作路通衢廟宮展謁時百官班列板廛屛門外通衢爲之事分付禮曹仍令議政府知悉
정조 19년 · 강
下勸農綸音于八道三都
정조 19년 · 목
敎曰豐年之祝何歲不然而在今年爲尤切大抵畎畝之功盡其力然後可期千倉萬箱之收予則曰專係於力穡之勸怠也咨爾方伯居留之臣深體至意勸飭長吏各效田畯之勞助補以時俾今年秋事得有有秋之喜事下諭于八道三都
정조 19년 · 강
命先農祭遣大臣攝事
정조 19년 · 목
禮曹以先農祭親行及親耕等節啓稟敎以力穡之意申及於勸農之諭況親耕耤田卽示民重本之盛典乎然儀文之於精誠爲第二件事則自今至秋成莫非齋心默祝之日也方寸之仰格似不關於親耕輿否先農祭遣大臣攝事而獻官以時任議政塡差祭文當親撰香祝亦當親傳以展一分微誠以此分付
정조 19년 · 강
遣承旨詣宗廟永寧殿奉審摘奸
정조 19년 · 강
命左議政金履素遣史官存問歲饌米肉倍數輸送判府事朴宗岳還到栅外時遣史官存問歲饌待還朝輸送戶曹判書沈頤之前參判李祖源李鼎揆鄭煥猷徐有臣竝輸送歲饌令各該部官存問仍命每年歲饌依七十以上例一體輸送
정조 19년 · 목
敎曰是年何年當有及老之典左議政家遣史官存問歲饌米肉令該曹倍數輸送朴判府事待其還朝歲饌米內一體輸送還到栅外遣史官存問政院臨時微稟戶曹判書沈頤之前參判李祖源李鼎揆鄭煥䣭徐有臣家竝令該曹爲先輸送歲饌仍令各該部官存問草記自今年此大臣重臣宰臣歲饌依七十以上例每於歲初一體輸送事分付
정조 19년 · 강
命領議政洪樂性遣戶曹郞官存問領府事蔡濟恭遣檢書官存問元歲饌外加送食物衣資故領議政李宗城夫人故左議政李性源夫人遣京兆郞官存問故判書趙曮夫人洪氏元歲饌外優送衣資食物遣戶曹郞官存問綾恩君具允明元歲饌外加數輸送其餘文蔭武卿宰內外偕老人歲饌外加給米斗
정조 19년 · 목
敎曰年近八耋且當回榜領相家遣戶曹郞官存問元歲饌外加送食物衣資領府事亦近八耋遣檢書官存問食物衣資亦爲輸送故領議政李宗城夫人故左議政李性源夫人年歲俱篤老遣京兆郞存問事分付該曹該府○敎曰故判書趙曮夫人洪氏卽我慈宮姑母今年爲七十九歲元歲饌外優送衣資食物遣戶曹郞官存問以來○敎曰綾恩君年近九耋元歲饌外加數輸送判府事李命植貞敬夫人沈氏前判書洪檍貞敬夫人金氏冬至正使洪良浩貞敬夫人鄭氏前判書李敏輔貞敬夫人徐氏前知事徐秉德貞夫人朴氏前兵使趙圭鎭貞夫人金氏彥春君金麟瑞貞夫人金氏前參判金翊休貞夫人趙氏前參判鄭益祚貞夫人李氏前參判兪彥修貞夫人洪氏前參判尹弘烈貞夫人李氏俱是文蔭武卿宰內外偕老之人歲饌外加給米斗以示尊年之意前判書趙瑍貞夫人金氏聞是回卺之年元歲饌外爲先優數加給
정조 19년 · 강
命朝參待還宮更稟此後如値大享致齋以後日次朝參措辭稟啓著爲式
정조 19년 · 목
兵曹以朝參單子啓敎以祈穀大祭致齋日也豈可循例取稟乎此後定式如値大享致齋以後日次朝參之意措辭稟啓今番亦當退行還宮後更稟
정조 19년 · 강
有政吏曹判書李致中參判黃昇源參議韓晚裕進
정조 19년 · 목
以朴吉源爲副修撰閔台爀爲右尹李鼎運爲同義禁金履翼爲禮曹參議閔鍾顯爲弘文提學
정조 19년 · 강
命全羅右水使望筒置之今道伯査啓後稟處
정조 19년 · 목
敎曰聞慰諭使言海南之中右水營地方尤甚云欲令道伯行査後待麥秋出代矣今政先爲擬入望筒姑置之令道伯査其事狀聞後稟處事分付
정조 19년 · 강
命軍兵犒饋以初四日爲之
정조 19년 · 목
敎曰初四日卽軍兵新舊番交替日歲首犒饋依例爲之該房知悉
정조 19년 · 강
京兆以老人歲饌別單啓
정조 19년 · 목
漢城府領議政洪樂性領府事蔡濟恭綾恩君具允明鶴林君焴妻申氏偕老前判書李命植妻沈氏偕老故領議政李宗城妻沈氏故判府事李性源妻申氏故判書韓光會妻鄭氏故判書具允鈺妻金氏故雲峯君杺妻尹氏中部士夫秩前同知韓允度前同知申光柱妻黃氏偕老前同知李錄前同知李宜春前同敦寧李彥藎前僉知金聖彙前僉知林元浩前五衛將金聖彬前僉知具壽民前僉知張聖紹妻黃氏偕老前僉知李漢邴妻申氏偕老前營將徐命託前營將李得駿故判書朴宗德妻申氏故判書李昌壽妻柳氏故兵使申光翼妻金氏故同知李光佑妻李氏故同知李華源妻金氏故副正尹遠東妻徐氏中人秩前同知郭再泰等三十二人東部士夫秩前判書李敏輔妻徐氏偕老右參贊金尙集前同知姜德恒前同知朴師欽前同知李尙琦前同知金鼎鎭前參判金翊休妻趙氏偕老前同知李東▣前僉知崔䘻前僉知李萬運妻沈氏偕老前僉知金台鎭妻李氏偕老前僉知朴東煥前僉知洪繼哲前僉知蔡述夏妻李氏偕老故同知李翼臣妻姜氏故校理李儁徽妻徐氏中人秩前同知朴枝蕃等三十九人西部士夫秩前判書洪檍妻金氏偕老前判書李柱國前同知柳明渭前同知徐命瑞前同知金光績前同知徐獻修前同知金光字前同知趙慶進前同知尹謐前同知朴獻采前同知姜世南前同知李徽大前同知金得行前同知吳命久前同知盧允中前參判洪周萬前參判蔡廷夏前同知李寧濟前同知洪絲浩前同知李宜馨前同知姜柱夏前同知李極齡前同知權尙鎭前同知金克行前同知柳匡國前右尹趙武範前參判洪檢前右尹權恢前右尹李邦榮前參判尹弘烈妻李氏偕老前同知成塤前僉知崔龍淵妻金氏偕老前僉知徐命寀前僉知韓德樹前僉知趙成裕妻黃氏偕老折衝前縣令金載泰前參議尹得孚妻李氏偕老前僉知洪大猷妻李氏偕老折衝前縣監洪成浩前僉知徐命珪妻李氏偕老前僉知宋翊運妻黃氏偕老折衝前縣監尹說妻南氏偕老前五衛將楊宗潤前僉知黃樟折衝前經歷洪復浩折衝前縣監崔弘毅前僉知許榦妻權氏偕老折衝前執義沈埉知義禁尹師國妻崔氏故判書兪彥述妻權氏故判書李衍祥妻尹氏故判書張志恒妻趙氏故判書李復永妻具氏故判書李翼元妻尹氏故知事沈廷觀妻李氏故同知趙弘哲妻崔氏故同知金顯和妻李氏故同知姜世東妻洪氏故大司諫尹學東妻柳氏故僉知林氣浩妻宋氏故承旨呂善德妻徐氏故僉知朴一源妻金氏故僉知尹冕東妻洪氏故大司諫李普觀妻崔氏故承旨李惠祚妻成氏故大司諫朴志源妻宋氏故承旨李得永妻尹氏故承旨朴昌潤妻尹氏故承旨李勉修妻鄭氏故僉知李翼胤妻沈氏故水使朴載河妻趙氏故佐郞沈得行妻柳氏故縣監許愿妻李氏故縣監鄭棨妻李氏故都事李彥秀妻姜氏故守奉官尹誠東妻李氏故宣傳官李慶元妻權氏故佐郞李赫冑妻權氏中人秩前同知金鼎錫等一百二十二人南部士夫秩前判書洪良浩妻鄭氏偕老前判書尹坊前判書趙瑍妻金氏偕老左參贊洪秀輔前判書鄭存中前判書邊得讓前判書鄭景淳前判書申應顯前知事徐秉德妻朴氏偕老前判書韓光綮工曹判書李致中訓鍊都正李明運前兵使柳鎭恒前兵使趙主鎭妻金氏偕老前知事洪應辰東興君崔成元彥春君金麟瑞妻金氏偕老前知事洪緯浩前同知李義寬前同知李蓍廷前同知申師顯前右尹姜游前兵使李鴻運前兵使申㬚前兵使具世勣前兵使李邦一前同知徐命誼前同知朴師沃妻成氏偕老前同知李公謙前同知姜垣前右尹呂善亨戶曹參判曺允亨前參判鄭益祚妻李氏偕老嘉善前承旨李命彬前同知李守芳妻南氏偕老前同知申悼前同知鄭東顯前同知李成祐前五衛將李晚馨前同知朴恒源妻李氏偕老前同知柳鼎周前同知洪主輔前同知任璛前同敦寧金恒柱前同知權之彥前同知金漢升前同知許▣妻鄭氏偕老前同敦寧徐命全前同知李性淳妻鄭氏偕老前同知李晟妻金氏偕老前同知兪彥修妻洪氏偕老前同知尹守範前同知李鎭邦嘉善前府使盧弼昌嘉善前府使吳載衡妻金氏偕老前僉知金鉉佐妻南氏偕老前僉知尹喆東前僉知趙時毅前僉知鄭東獻前僉知崔光億妻柳氏偕老前僉知金孝先妻李氏偕老前僉知兪漢葛前僉知鄭持淳前僉知李曾祐通政前郡守曹允先通政前令鄭厚東妻趙氏偕老前僉知李衡源前僉知李錫增妻徐氏偕老前僉知李晉祥妻尹氏偕老前參知崔昌國妻李氏偕老前僉知李哲秀妻成氏偕老故判書吳彥儒妻曹氏故判書趙曮妻洪氏故判書柳戅妻黃氏故知事鄭基安妻金氏故參判金應淳妻沈氏故參判尹得雨妻宋氏故參判鄭晚淳妻洪氏故雲山君▣妻金氏故兵使柳赫妻朴氏故同知朴師郁妻李氏故水使李潤德妻柳氏故同知白師宏妻申氏故同知白尙瑩妻鄭氏故同知申光顯妻姜氏故承旨李得一妻柳氏故僉使趙榮恒妻許氏故僉知金顯慶妻朴氏故郡守李弘器妻鄭氏故持平任珗妻沈氏故監察韓宗協妻李氏故縣監任瑗妻柳氏故水使許冥妻高氏故折衝牧使鄭肅良妻安氏故通政府使金柱泰妻趙氏故都事任希沆妻南氏故都事韓廷杓妻金氏故經歷金彥國妻洪氏中人秩前知事張濂等八十一人北部士夫秩前判書申思運前同知趙星衛前同知金履復前同知金道淳前同知李始集前兵使李仁康前同知慶來運前同知李聖錫前僉知申晚前僉知朴一源前僉知洪進泳妻鄭氏偕老前僉知李成遠前僉知李武前僉知李彥光前僉知金履規妻李氏偕老前僉知金重行前僉知金致說前僉知閔垠故右尹安鼎大妻李氏故兵使申旼妻金氏故同知金乃衍妻慶氏故郡守具世亨妻黃氏故庶尹閔百祿妻李氏故縣令金履坤妻鄭氏故主簿金和行妻兪氏故獻納吳鉉胄妻張氏中人秩正憲前縣監朴春遇等三十三人